CELEX: 32021D1145
Language: sk
Date: 2021-06-30 00:00:00
Title: Vykonávacie rozhodnutie Komisie (EÚ) 2021/1145 z 30. júna 2021 o uplatňovaní smernice Európskeho parlamentu a Rady 2009/103/ES, pokiaľ ide o kontroly poistenia zodpovednosti za škodu spôsobenú prevádzkou motorových vozidiel, ktoré sa obvykle nachádzajú na území Čiernej Hory a Spojeného kráľovstva (Text s významom pre EHP)

13.7.2021   
               
               
                  SK
               
               
                  Úradný vestník Európskej únie
               
               
                  L 247/100
               
            
         VYKONÁVACIE ROZHODNUTIE KOMISIE (EÚ) 2021/1145
         z 30. júna 2021
         o uplatňovaní smernice Európskeho parlamentu a Rady 2009/103/ES, pokiaľ ide o kontroly poistenia zodpovednosti za škodu spôsobenú prevádzkou motorových vozidiel, ktoré sa obvykle nachádzajú na území Čiernej Hory a Spojeného kráľovstva
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2009/103/ES zo 16. septembra 2009 o poistení zodpovednosti za škodu spôsobenú prevádzkou motorových vozidiel a o kontrole plnenia povinnosti poistenia tejto zodpovednosti (1), a najmä na jej článok 2 písm. b) v spojení s článkom 8 ods. 2,
         keďže:
         
                     (1)
                  
                  
                     Podľa článku 8 ods. 1 druhého pododseku smernice 2009/103/ES sa vozidlá, ktoré sa obvykle nachádzajú v treťom štáte, majú považovať, pokiaľ ide o platnú zelenú kartu alebo osvedčenie o hraničnom poistení, za vozidlá obvykle sa nachádzajúce v Únii, pokiaľ národné kancelárie všetkých členských štátov jednotlivo zabezpečia, každá v súlade s ustanoveniami svojich vlastných vnútroštátnych právnych predpisov o povinnom poistení, vysporiadanie nárokov, pokiaľ ide o nehody vyskytujúce sa na ich území spôsobené takýmito vozidlami.
                  
               
                     (2)
                  
                  
                     V článku 2 smernice 2009/103/ES sa stanovuje, že uplatňovanie článku 8 uvedenej smernice na vozidlá, ktoré sa obvykle nachádzajú v tretej krajine, je podmienené uzatvorením dohody medzi národnými kanceláriami poisťovateľov členských štátov a národnou kanceláriou poisťovateľov danej tretej krajiny. Okrem toho, aby sa článok 8 uvedenej smernice uplatňoval na takéto vozidlá, Komisia by mala stanoviť dátum uplatňovania tohto ustanovenia pre tieto vozidlá a typy vozidiel, na ktoré sa má toto ustanovenie vzťahovať, po tom, ako sa v úzkej spolupráci s členskými štátmi ubezpečí, že bola uzavretá takáto dohoda.
                  
               
                     (3)
                  
                  
                     Národné kancelárie poisťovateľov členských štátov Európskeho hospodárskeho priestoru a iných pridružených štátov uzavreli 30. mája 2002 dohodu, na základe ktorej je zaručené vysporiadanie nárokov vzniknutých následkom nehôd, ktoré sa stali na ich územiach a ktoré sú spôsobené vozidlami obvykle sa nachádzajúcimi na území ostatných strán tejto dohody, a to bez ohľadu na to, či sú tieto vozidlá poistené (ďalej len „dohoda“).
                  
               
                     (4)
                  
                  
                     Národné kancelárie poisťovateľov členských štátov a národné kancelárie poisťovateľov Andorry, Bosny a Hercegoviny, Islandu, Lichtenštajnska, Nórska, Srbska, Švajčiarska a Spojeného kráľovstva podpísali 6. januára 2021 dodatok k dohode, na základe ktorého bola dohoda zmenená tak, aby zahŕňala národnú kanceláriu poisťovateľov Čiernej Hory. V dodatku sú stanovené praktické opatrenia na zrušenie kontrol poistenia v súvislosti s vozidlami, ktoré sa obvykle nachádzajú na území Čiernej Hory a na ktoré sa vzťahuje dohoda.
                  
               
                     (5)
                  
                  
                     Národná kancelária poisťovateľov Spojeného kráľovstva bola signatárom tejto dohody od 30. mája 2002. Vystúpením Spojeného kráľovstva Veľkej Británie a Severného Írska z Európskej únie sa nezmenila situácia, pokiaľ ide o záväzky národnej kancelárie poisťovateľov Spojeného kráľovstva voči ostatným dotknutým národným kanceláriám poisťovateľov.
                  
               
                     (6)
                  
                  
                     V súlade so smernicou 2009/103/ES sú preto splnené všetky podmienky na odstránenie kontrol poistenia zodpovednosti za škodu spôsobenú prevádzkou motorových vozidiel, ktoré sa obvykle nachádzajú na území Čiernej Hory a Spojeného kráľovstva,
                  
               PRIJALA TOTO ROZHODNUTIE:
         
            Článok 1
            Od 2. augusta 2021 upustia členské štáty od kontroly poistenia zodpovednosti za škodu, pokiaľ ide o všetky typy vozidiel obvykle sa nachádzajúcich na území Čiernej Hory, s výnimkou vojenských vozidiel registrovaných v tejto krajine, pri ich vstupe do Únie.
         
         
            Článok 2
            Od 2. augusta 2021 upustia členské štáty od kontroly poistenia zodpovednosti za škodu, pokiaľ ide o všetky typy vozidiel obvykle sa nachádzajúcich na území Spojeného kráľovstva, s výnimkou vojenských vozidiel registrovaných v tejto krajine, pri ich vstupe do Únie.
         
         
            Článok 3
            Členské štáty bezodkladne informujú Komisiu o opatreniach prijatých na uplatňovanie tohto rozhodnutia.
         
         
            Článok 4
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 30. júna 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 263, 7.10.2009, s. 11.